## El Consell aprova la declaració excepcional d’interés públic de les obres de rehabilitació energètica en centres adscrits a Educació

*** Es preveu la instal·lació de panells fotovoltaics en més d’un centenar de centres docents públics
* L’acord adoptat obeïx a la necessitat de complir amb els terminis establits pels programes en els quals s’emmarquen les actuacions**

El Consell ha aprovat la declaració excepcional d’interés públic per raons d’urgència de les obres de rehabilitació energètica en centres docents i administratius adscrits a la Conselleria d’Educació, Cultura, Universitats i Ocupació.

Estes actuacions s’emmarquen en el Programa d’impuls a la rehabilitació d’edificis públics i el Pla de recuperació, transformació i resiliència, aprovat pel Govern i finançat amb els fons NextGenerationEU.

El principal objectiu és aconseguir un estalvi energètic mitjà per damunt del 30 % a través de la rehabilitació sostenible del parc públic institucional.

Els edificis a on estan previstes estes actuacions de rehabilitació o millora de l’eficiència energètica són l’Escola d’Art i Superior de Ceràmica de Manises; l’Escola d’Art i Superior de Disseny d’Alacant; i l’edifici principal i el destinat a arxiu del Complex Administratiu Campanar de València.

A més, també es preveu la instal·lació de panells fotovoltaics en més d’un centenar de centres docents públics.

Este acord està motivat per la necessitat d’agilitzar la realització d’estes actuacions, atés que el gran volum d’expedients o l’execució de les corresponents instal·lacions de panells fotovoltaics, entre altres raons, dificulten el compliment dels terminis establits.

Fecha: 15/10/2024